زہیر بن معاویہ

زہیر بن معاویہ خدیج کوفی

نام ونسب 
نام زہیر اور کنیت ابو خثیمہ تھینسب نامہ یہ ہے، زہیر بن معاویہ بن حدیج بن الرحیل بن زہیر بن خثیمہ بن ابی حمران الحارث بن معاویہ بن الحارث بن مالک بن عوف بن سعد بن حریم بن جعفی بن سعد العشیرہ بن مذحج۔

ولادت اور وطن 
زہیر کی پیدائش کوفہ میں 100ھ میں ہوئی عمر کے بیشتر حصہ میں وہیں علم و عمل کی روشنی پھیلائی ،لیکن پھر ایک زمانہ کے بعد 164ھ میں جزیرہ منتقل ہوکر وہیں سکونت اختیار کرلی اوروہیں وفات پائی۔ امام ابو حنیفہ کے اصحاب میں سے محدث ، ثقہ ،فقیہ فاضل تھے اور کنیت ابو خیثمہ رکھتے تھے ۔ حدیث کو امام اعمش اور ان کے طبقہ سے سنا اور آپ سے یحٰی بن قطان نے روایت کی ۔ سفیان ثوری کہتے ہیں کہ آپ کے زمانے میں آپ جیسا کوفہ میں اور کوئی نہ تھا ۔ یحٰیی بن معین وغیرہ محدثین نے آپ کی توثیق کی اصحاب صحاح ستہ نےآپ سے تخریج کی ۔

فضل وکمال 
علمی اعتبار سے وہ کوفہ اور جزیرہ کے ممتاز علماء میں شمار کیے جاتے تھے،تثبت واتقان اورحفظ وثقاہت میں نہایت بلند مرتبہ تھے،علامہ خزرجی اور حافظ ذہبی انہیں ‘کان احد الحفاظ الاعلام’ کے الفاظ سے یاد کرتے ہیں  سفیان بن عیینہ کا ارشاد ہے۔علیک بزھیر بن معاویۃ فما بالکوفۃ مثلہ
زہیر بن معاویہ کی صحبت اختیار کرو کوفہ میں ان کی مثال نہیں۔
زھیر من معاون العلم

زہیر علم کی کانوں میں سے ایک ہیں۔

حدیث 
علم حدیث ہی زہیر بن معاویہ کا اصلی جولانگاہ تھا، وہ ان ممتاز حفاظ حدیث میں تھے جنہوں نے اپنی پوری حیات مستعار اسی دشت کی سیاحی میں گزاردی تھی، اسی بنا پر انہیں حدیث کی صحت وضعف اور رجال کی چانچ پڑتال پر کامل عبور حاصل تھا۔
انہیں جن مشاہیر محدثین اور نادرۂ روز گار علماء سے اکتساب علم کی سعادت نصیب ہوئی تھی،ان میں ابو اسحاق سبیعی، سلیمان التیمی، عاصم الاحول اسود بن قیس،سلیمان اعمش ، سماک بن حرب، میمون بن مہران ،موسیٰ بن عقبہ، ہشام بن عروہ، یحییٰ بن سعید الانصاری زیاد بن علاقہ، عبدالکریم الجزری اور زید بن جبیر کے اسمائے گرامی لائق ذکر ہیں۔
اسی طرح ان سے مستفید ہونے والوں میں عبدالرحمن بن مہدی،یحییٰ بن سعید القطان،ابوداؤد الطیالسی،یحییٰ بن آدم،ابو نعیم، احمد بن یونس،یحییٰ بن یحییٰ التیمی، عمرو بن خالد اطرافی،عمرو بن عثمان الرئی،ہشیم بن جمیل الانطا کی،ہاشم بن القاسم جیسے علماء وائمہ شامل ہیں۔

تثبت واتقان 
ان کے صحیفہ کمال کی سب سے نمایاں خصوصیت ان کی اعلیٰ پایہ کی ثقاہت وعدالت اورتثبت واتقان ہے اوریہ ثمرہ تھا،حدیث میں ان کی طویل العمر ریاضت وجانکاہی کا، اس کمال میں ان کے ہم پلہ علماء کم ہی نظر آتے ہیں،معاذبن معاذ حلفیہ کہا کرتے تھے:
واللہ ماکان سفیان باثبت من زھیر فاذا سمعت الحدیث من زھیر فلا ابالی ان لا اسمعہ من سفیان 

بخدا سفیان زہیر بن معاویہ سے زیادہ تثبت رکھتے تھے جب زہیر سے کوئی حدیث سنتا تو پھر مجھے اس کی قطعی پرواہ نہیں ہوتی کہ میں اسے سفیان سے نہیں سُن سکا۔ابن حبان نے کتاب الثقات میں ان کے علم و عمل وفضل کو خراج تحسین پیش کرتے ہوئے لکھا ہے۔
کان حافظاً متقناً وکان اھل العراق یقولون فی ایام الثوری اذامات الثوری ففی زھیر خلف وکانوا یقدمونہ فی الاتقان علیٰ غیرہ 

وہ حافظ متقن تھے،اہل عراق سفیان ثوری کے زمانہ میں کہا کرتے تھے کہ اگر ثوری کا انتقال ہوگیا تو زہیر بن معاویہ کی شکل میں ہمیں ان کا جانشین مل گیا،اہل عراق انہیں دوسروں پر اتقان میں ترجیح دیتے تھے۔
ابن سعد رقمطراز ہیں:
وکان ثقۃ ثبت کثیرا لحدیث 
وہ ثقہ اور کثیر الحدیث تھے۔
اسی طرح دوسرے بہت سے علماء اورماہرین جرح وتعدیل نے بلند الفاظ کے ساتھ ان کی توثیق کی ہے،ابو حاتم کہتے ہیں کہ زہیر بن معاویہ میرے نزدیک اسرائیل بن یونس سے بھی ہر چیز میں فائق وبرتر ہیں سوائے ابواسحاق سبیعی کی روایات کے اس میں اسرائیل کا مرتبہ یقیناً بلند ہے،کیونکہ زہیر نے ابو اسحاق سبیعی سے سماع اس وقت حاصل کیا تھا، جب کبر سنی کی بنا پر سبیعی کا حافظ مختلط ہوگیا تھا۔لیکن علامہ ذہبی نے لکھا ہے کہ اولاً تو نفسِ بات ہی صحیح نہیں ہے کہ اسحاق سبیعی کا حافظہ آخر عمر میں کمزور ہوگیا تھا، ما اختلط ابو اسحاق ابدا،یہ ضرور ہے کہ اس زمانہ حیات کے سماع کا درجہ نسبتہ فروتر ہوتا ہے۔

وفات 
آپ 173ھ میں آ پ فوت ہوئے ۔’’زیب مسند‘‘ آپ کی تاریخ وفات ہے ۔  172ھ میں زہیر فالج کا شکار ہوئے اور اس کے ایک ہی سال بعد رجب 173ھ میں ان کا رشتہ حیات منقطع ہوگیا،اس وقت خلیفہ ہارون الرشید، دادفرما روائی دے رہا تھا۔

حوالہ جات 

حنفی فقہا
173ھ کی وفیات
100ھ کی پیدائشیں